 NA WINNIE ONYANDO RAIS William Ruto amesema atafanya mazungumzo na Afisa Mkuu Mtendaji  wa TikTok, Shou Zi Chew mnamo Alhamisi, Agosti 24, 2023. Haya yanajiri siku chache tu baada ya mlalamishi kulitaka Bunge kupiga marufuku matumizi ya mtandao wa kijamii wa TikTok akisema unachangia kuenea kwa maudhui yanayopotosha jamii. Akizungumza Jumatano wakati aliwakaribisha wanafunzi waliotia fora katika Mashindano ya Kitaifa ya Muziki makala ya 2023 katika Ikulu ya Nakuru, Rais Ruto amesema kuwa mazungumzo hayo yanalenga kudhibiti maudhui yanayopeperushwa kwenye mtandao huo wa kijamii. Aidha lengo ni kuzima maudhui ya kuibua hisia za ngono kwa lengo la kuwalinda watoto wadogo ambao huenda wakakutana na video chafu kwenye jukwaa hilo. “Nitazungumza na mkuu wa TikTok kesho (Alhamisi) ili kudhibiti na kupunguza maudhui hasi kwenye jukwaa hilo,” akasema Rais Ruto. “Jinsi ambavyo tuna udhibiti wa maudhui katika majukwaa kama vile YouTube na Twitter, kesho asubuhi (Alhamisi) tutakuwa na mazungumzo sawa na Mkurugenzi Mtendaji wa kimataifa wa TikTok,” akaongeza Dkt Ruto. Ruto pia alibainisha kuwa mazungumzo yatakuwa kuhusu udhibiti wa maudhui kwenye TikTok na pia jinsi wananchi watengeneza pesa katika mtandao huo. Inaonekana Rais anajitwika kazi ambayo inafaa kutekelezwa na Tume ya Mawasiliano nchini (CA). Kumekuwa na mazungumzo yanayoendelea nchini kuhusu ikiwa mtandao huo upigwe marufuku au la. Baadhi ya watu wanalalama kuwa mitandao ya kijamii inatumiwa na waliopotoka na ambao huweka video za ngono na wengine kujirekodi wakiwa uchi. Mnamo Agosti 15, 2023, Afisa Mkuu Mtendaji wa shirika la kutoa ushauri la Bridget Connect Consultancy Bob Ndolo katika ombi lake kwa Bunge la Kitaifa, aliwataka wabunge kupiga marufuku utumiaji wa TikTok nchini, akisema mtandao huo unachangia kuenea kwa maudhui ya ngono. Ombi hilo litazingatiwa na kamati ambayo itatoa uamuzi wake baada ya siku 60. Ingawa hivyo, mjadala mkali ulishuhudiwa, huku baadhi ya wabunge wakisema mtandao huo unatumiwa kama chanzo cha mapato kwa watu wengi wakiwemo vijana. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  